**PREDLOG VLADNE STRANI, PREDSTAVLJEN NA SEJI POGAJALSKE KOMISIJE, DNE 18. 7. 2022**

**Višina uskladitve vrednosti plačnih razredov plačne lestvice se izvede v dveh korakih:**

1. korak: višina uskladitve vrednosti plačnih razredov za javne uslužbence od 1. septembra 2022 znaša 4 odstotke (javni uslužbenci prejmejo višjo plačo za mesec september 2022 – izplačilo v mesecu oktobru 2022).
2. korak: glede na ugotovljeno (dejansko) inflacijo za leto 2022 se vrednost plačnih razredov plačne lestvice, veljavne na 31. avgust 2022, poviša tako, da povišanje v obeh korakih skupaj znaša 60 odstotkov dejanske inflacije za leto 2022;

\_\_\_\_\_\_\_\_\_\_\_\_\_\_\_

1. Za odpravo nesorazmerij v osnovnih plačah se namenijo finančna sredstva v višini 40 odstotkov dejanske inflacije za leto 2022 (uradni podatek SURS), pri čemer 1 odstotek pomeni finančni učinek v višini 58 mio evrov bruto bruto na letni ravni (ocena finančnega učinka glede na podatke o plačah iz ISPAP, upoštevaje maso plač za prve tri mesece leta 2022, preračunano na celotno leto 2022);
2. Poračun regresa za letni dopust 2022 zaenkrat ni predviden. Vlada bo spremljala učinkovitost ukrepov za omilitev učinkov inflacije oziroma draginje in bo v primeru, da se bo z iztekom leta 2022 izkazalo za potrebno, predlagala dodatne ukrepe za pomoč najranljivejšim skupinam javnih uslužbencev bodisi v obliki poračuna regresa za letni dopust bodisi z drugim enkratnim izplačilom;
3. Predlog vladne strani od 1. do 4. točke je aktualen, če se sindikalna stran zaveže, da bodo vzporedno s pogajanji o odpravi nesorazmerij v osnovnih plačah potekala tudi usklajevanja o sistemskih spremembah plačnega sistema javnega sektorja, z namenom, da se najpozneje do 30. aprila 2023 pripravi predlog sprememb in dopolnitev ZSPJS oziroma nov zakon o sistemu plač v javnem sektorju s podpisano izjavo o stopnji usklajenosti besedila členov zakona.

**Obrazložitev:**

Ad 1)

Uskladitev plačne lestvice se izvede v dveh korakih, pri čemer je višina uskladitve v 1. koraku vezana na napovedano inflacijo. Predlog vključuje uskladitev vrednosti plačnih razredov plačne lestvice v višini 50 % napovedane inflacije, torej v višini 4 %. Vrednost plačnih razredov bi se povišala s 1. septembrom 2022, kar pomeni, da bi višje plače javni uslužbenci prejeli ob izplačilu plače za mesec september, torej v oktobru 2022.

Ad 2)

Uskladitev vrednosti plačnih razredov plačne lestvice v 1. in 2. koraku je vezana na dejansko inflacijo (torej ne na napovedano) za leto 2022. V obeh korakih skupaj se vrednost plačnih razredov plačne lestvice uskladi v višini 60 odstotkov dejanske inflacije za leto 2022, zato se v drugem koraku uskladi zgolj za razliko glede na že povišano vrednost plačnih razredov s 1. septembrom 2022. Če bi dejanska inflacija za leto 2022 znašala npr. 10 odstotkov, potem bi se v obeh korakih skupaj vrednost plačnih razredov plačne lestvice povišala za 6 odstotkov, v 2. koraku torej za 2 odstotni točki (v 1. koraku bi že bila povišala za 4 odstotke). Odstotek povišanja v obeh korakih je vezan na vrednost plačnih razredov plačne lestvice na dan 31. avgust 2022.

Ad 3)

Za odpravo nesorazmerij v osnovnih plačah se namenijo finančna sredstva v višini 40 odstotkov dejanske inflacije za leto 2022, pri čemer 1 odstotek znaša 58 mio evrov na letni ravni. Če bi torej dejanska inflacija za leto 2022 znašala 10 odstotkov, potem bi za odpravo nesorazmerij namenili 4 odstotke, kar znaša 232 mio evrov (4 \* 58).

Ad 4)

Poračun regresa za letni dopust za leto 2022 sicer ni umaknjen s pogajalske mize, vendar bi se o njem bilo možno pogajati naknadno glede na učinkovitost ukrepov za omilitev učinkov inflacije in oceno o potrebnem enkratnem izplačilu denarne pomoči (v obliki poračuna regresa ali v kateri drugi obliki) najranljivejšim (najslabše plačanim) skupinam javnih uslužbencev.

Ad 5)

Vladna stran zgoraj obrazložene predloge veže na zavezo sindikalne strani o potrebnih sistemskih spremembah plačnega sistema javnega sektorja in usklajevanju sprememb in dopolnitev Zakona o sistemu plač v javnem sektorju ali pripravi novega plačnega zakona z namenom, da se besedilo zakona uskladi najpozneje do 30. aprila 2023. Predlogu zakona naj bi v skladu z usklajeno prakso bila priložena tudi podpisana izjava o stopnji usklajenosti besedila zakona. Usklajevanje besedila zakona bi se pričelo v mesecu septembru 2022, vzporedno s pogajanji o odpravi nesorazmerij v osnovnih plačah.